KOMISIJOS REGLAMENTAS (EB) Nr. 108/2007
2007 m. vasario 5 d.
iš dalies keičiantis Reglamentą (EB) Nr. 1356/2004 dėl leidimo naudoti kokcidiostatų grupei ir kitoms vaistinėms medžiagoms priklausantį pašarų priedą Elancoban sąlygų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 13 straipsnio 3 dalį,
kadangi:
(1)
Natrio monenzino priedą (Elancoban G100, Elancoban 100, Elancogran 100, Elancoban G200, Elancoban 200) buvo leista naudoti laikantis tam tikrų sąlygų, numatytų Tarybos direktyvoje 70/524/EEB (2). Komisijos reglamentu (EB) Nr. 1356/2004 (3) buvo suteiktas leidimas dešimt metų naudoti priedą mėsinių viščiukų, viščiukų, iš kurių auginamos dedeklės, ir kalakutų pašaruose, leidimą susiejant su asmeniu, atsakingu už priedo išleidimą į apyvartą. Apie šio priedo, kaip produkto, egzistavimą, buvo pranešta remiantis Reglamento (EB) Nr. 1831/2003 10 straipsniu. Kadangi buvo pateikta visa pagal šią nuostatą būtina informacija, šis priedas buvo užregistruotas Bendrijos pašarų priedų registre.
(2)
Reglamente (EB) Nr. 1831/2003 numatyta galimybė leidimo turėtojui pateikus prašymą ir Europos maisto saugos tarnybai (toliau - Tarnyba) pateikus nuomonę, pakeisti leidimą naudoti priedą. Natrio monenzino priedo (Elancoban G100, Elancoban 100, Elancogran 100, Elancoban G200, Elancoban 200) leidimo turėtojas pateikė prašymą, kuriame siūloma pakeisti leidimo sąlygas ir leisti pradėti taikyti Tarnybos įvertintą didžiausią leistiną liekanų koncentraciją.
(3)
2006 m. lapkričio 21 d. priimtoje nuomonėje (4) Tarnyba pasiūlė nustatyti laikiną šios veikliosios medžiagos didžiausią leistiną liekanų koncentraciją. Šiame priede nustatytą DLK gali reikėti patikslinti atsižvelgiant į būsimo Europos vaistų įvertinimo agentūros šios aktyviosios medžiagos vertinimo rezultatus.
(4)
Todėl Reglamentą (EB) Nr. 1356/2004 reikėtų atitinkamai iš dalies keisti.
(5)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1356/2004 priedas pakeičiamas šio reglamento priedo tekstu.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. vasario 5 d.